Românii au devenit anul trecut a doua cea mai numeroasă comunitate non-britanică din Regatul Unit, arată datele oficiale, citate joi de agenţia Press Association (PA). Numărul românilor care locuiesc în Marea Britanie a fost estimat în 2017 la 411.000, o creştere de 25% comparativ cu anul precedent. Este, de altfel, cea mai mare creştere dintre toate naţionalităţile. Polonezii rămân cea mai numeroasă comunitate non-britanică din Regatul Unit, numărul lor fiind estimat la circa un milion. România a depăşit Irlanda şi India şi a ajuns astfel pe poziţia a doua în listă. Aproximativ 350.000 de irlandezi şi aproximativ 346.000 de indieni locuiau în Marea Britanie în 2017. Datele, făcute publice de Biroul Naţional de Statistică (ONS), arată că numărul total al cetăţenilor non-britanici care locuiau în Regatul Unit în 2017 era de 6,2 milioane, în creştere cu 4% comparativ cu totalul de 6 milioane din 2016. Totuşi, este o majorare mai mică decât cea înregistrată între 2015 şi 2016, când numărul a crescut cu 8%. Datele mai arată că 3,8 milioane (61%) din cele 6,2 milioane de persoane străine care trăiau în 2017 în Marea Britanie aveau cetăţenia unui stat din UE, o proporţie similară cu cea din 2016 (60%). Date separate relevă că numărul persoanelor care trăiesc în Marea Britanie şi care nu au fost născute în această ţară - ceea ce este diferit de non-britanici - a crescut de la 9,2 milioane în 2016 la 9,4 milioane în 2017, o majorare de 3%. AGERPRES/(AS - autor: Ionuţ Mareş, editor: Mariana Ionescu, editor online: Gabriela Badea)

Conținutul website-ului www.agerpres.ro este destinat exclusiv informării publice. Toate informaţiile publicate pe acest site de către AGERPRES sunt protejate de către dispoziţiile legale incidente. Sunt interzise copierea, reproducerea, recompilarea, modificarea, precum şi orice modalitate de exploatare a conţinutului acestui website. Detalii în secţiunea Condiții de utilizare. Dacă sunteţi interesaţi de preluarea ştirilor AGERPRES, vă rugăm să contactați Departamentul Marketing – marketing@agerpres.ro.

Utilizarea secţiunii Comentarii reprezintă acordul dumneavoastră de a respecta termenii şi condiţiile AGERPRES în ceea ce priveşte publicarea comentariilor pe www.agerpres.ro.